**Hvem gør hvad, når en medarbejder er kommet til skade på arbejdspladsen?**

**Hvad er en arbejdsulykke/en arbejdsskade?**

En arbejdsulykke defineres af Arbejdsskadestyrelsen som:

*”En ulykke er en fysisk eller psykisk skade, som sker efter en hændelse eller påvirkning. Hændelsen skal være pludselig eller vare højst 5 dage”.*

Hvis skaden er sket på grund af arbejdet eller de forhold det er foregået under, kan ulykken anerkendes som en arbejdsskade. Der skal altså være en sammenhæng mellem arbejdet og årsagen til personskaden.

Vær opmærksom på, at anmeldelse af sundhedsskade/erhvervssygdom følger en anden procedure.

**Hvornår skal en arbejdsulykke anmeldes?**

Arbejdsgiveren har pligt til at anmelde en arbejdsulykke, som begrunder erstatningskrav efter arbejdsskadesikringsloven. Det kan fx være, hvis der bliver tale om udgifter til behandling, eller hvis der skal udbetales erstatning. Anmeldelsen skal ske snarest og senest 9 dage efter første fraværsdag, Anmeldelsen skal ske til forsikringsselskabet via det elektroniske system EASY.

Hvis ulykken har medført, at tilskadekomne er uarbejdsdygtig i 1 dag eller mere udover den dag, hvor ulykken skete, skal ulykken også anmeldes til Arbejdstilsynet. Det skal ske snarest og senest 9 dage efter første fraværsdag. Anmeldelsen til Arbejdstilsynet skal ligeledes ske via det elektroniske system EASY.

**Hvordan anmeldes en arbejdsulykke?**

Hvad skal sognepræsten gøre:

Vedkommende, der er kommet til skade, bør meddele sin provst, at der er sket en ulykke/hændelse, hvor sognepræsten er kommet til skade. Hvis skaden medfører en sygemelding, følges den normale procedure. Der er ingen formular, der skal anvendes.

Hvad skal provsten gøre:

Provsten skal modtage anmeldelsen fra sognepræsten og videresende anmeldelsen til stiftet. Provsten har pligt til at videresende oplysninger om arbejdsulykker, hvis vedkommende bliver bekendt med, at der er sket en arbejdsulykke.

Hvad skal biskoppen gøre:

Biskoppen er arbejdsgiver for sognepræsterne og har derfor forpligtelsen til at varetage opgaven med at foretage anmeldelsen i EASY. Der sendes en kopi af anmeldelsen til sognepræsten.

Hvad skal Arbejdsskadestyrelsen gøre:

Arbejdsskadestyrelsen behandler anmeldelsen og vil efter behov inddrage arbejdsgiver og skadelidte lønmodtager. I 2009 var den gennemsnitlige sagsbehandlingstid for alle arbejdsskadesager 6,5 måneder. Ar**bejdsskadestyrelsen træffer afgørelse om anerkendelse og sender deres afgørelse til medarbejderen samt kopi til arbejdsgiver.**

**Relevant retsgrundlag**

[Bekendtgørelse om anmeldelse af arbejdsulykker m.v. til Arbejdstilsynet nr. 615 af 8. juni 2010 med senere ændringer](http://arbejdstilsynet.dk/da/regler/bekendtgorelser/a/anmeldelse-af-arbejdsulykker-615.aspx).

[Bekendtgørelse om samarbejde om sikkerhed og sundhed nr. 1181 af 15. oktober 2010](http://arbejdstilsynet.dk/da/regler/bekendtgorelser/s/samarbejde-om-sikkerhed-og-sundhed-1181.aspx).

**Øvrig indsats**

Arbejdsmiljøudvalget i Århus Stift er derudover forpligtet til en gang årligt udarbejde en samlet oversigt over ulykker, forgiftninger og sundhedsskader i virksomheden. Arbejdsmiljøorganisationen skal følge op på alvorlige ulykker, alvorlige forgiftninger eller andre sundhedsskader eller tilløb hertil, og når der i øvrigt er særlige forhold, der kræver opfølgning.